
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



					
РЕШЕНИЕ
       № РС-398А-20-094

Днес, 16.09.2020 г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Председател: Сотир Цацаров
Заместник-председател: Антон Славчев
Член: Пламен Йоцов


        У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение на КПКОНПИ № КИ-155 от 08.07.2020 година по сигнал с вх.№ ЦУ01/С-398А/26.06.2020 г. на КПКОНПИ.
Сигналът е насочен срещу Мирослава Димитрова – общински съветник в Общински съвет Б., мандат 2019-2023 г.
По същество в сигнала се твърди, че Мирослава Димитрова, в качеството си на общински съветник в Общински съвет – Б., е участвала в гласуването и вземането на Решение № 08 по Протокол № 2 от 18.11.2019 г., относно определяне на възнаграждението на общинските съветници в Общински съвет – Б., като по този начин е гласувала и за определяне на собственото си възнаграждение. 
Към сигнала са приложени Решение № 08 по Протокол № 2/18.11.2019 г. и Протокол № 2/18.11.2019 г. на Общински съвет – Б. 
Във връзка с твърденията в сигнала, Комисията е изискала и събрала следните доказателства: с писмо вх. № ЦУ01/14864/21.08.2020 г., е получила от Председателя на Постоянна комисия по ЗПКОНПИ при Общински съвет – Б. - клетвен лист от 11.11.2019 г., Решение № 114-МИ от 28.10.2019 г. на ОИК Б., Решение № 08 по Протокол № 2/18.11.2019 г. и Протокол № 02 от 18.11.2019 г. на Общински съвет Б. 
Комисията служебно е направила справки в регистър НБД „Население“.

В хода на проверката по сигнала, Комисията установи следното от фактическа страна:
	Сигналът е подаден от физическо лице, с посочени три имена, ЕГН, адрес, електронен адрес, телефон за връзка и е подписан.
Мирослава Димитрова е избрана за общински съветник в Общински съвет Б., за мандат 2019-2023 г., видно от Решение № 114-МИ от 28.10.2019 г. на Общинска изибрателна комисия Б. и е подписала клетвен лист на 11.11.2019 г. 
		С Решение № 08 от 18.11.2019 г. по Протокол № 02 от 18.11.2019 г. на основание чл. 21, ал. 1, т. 6 и чл. 34, ал. 1 и ал. 2 от ЗМСМА и чл. 24 от Правилника за организацията и дейността на общински съвет Б., неговите комисии и взаимодействието му с общинската администрация, Общински съвет Б. в т. 1 от посоченото решение, е решил размерът на възнаграждението на общинските съветници за участие в заседание на Общинския съвет да се равнява на 30% от средната брутна работна заплата на общинската администрация за съответния месец. В т. 6 от Решение № 08 от 18.11.2019 г. е прието, че средствата за възнаграждение на общинските съветници се осигуряват от общинския бюджет в рамките на бюджета, предвиден за Общинския съвет и се изплащат ежемесечно, след представяне на справка от Председателя на Общинския съвет за присъствието на общинските съветници на заседанията на комисиите и на Общинския съвет за съответния месец и справка от общинската администрация за средната брутна работна заплата на общинската администрация за месеца, за който се дължи възнаграждението. 
		Видно от представения Протокол № 02 от 18.11.2019 г., Решение № 08 от същата дата е разгледано по т. 7 от дневния ред на заседанието на Общинския съвет. Мирослава Димитрова, в качеството си на общински съветник в Общински съвет Б. е присъствала на заседанието и е гласувала „за“ приемането на Решение № 08 от 18.11.2019 г., по т. 7 от Протокол № 02 от същата дата, относно определянето на възнаграждението на общинските съветници.
	
	При така установената фактическа обстановка Комисията стигна до следните правни изводи:

		Сигналът е подаден от лице, идентифицирано по реда на чл. 48, ал. 1 от ЗПКОНПИ.
		За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
		Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
		Мирослава Димитрова, в качеството си на общински съветник в Общински съвет – Б. е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, с оглед, на което КПКОНПИ е компетентна да разгледа подадения сигнал.
		Съгласно разпоредбата на чл. 21, ал. 1, т. 6 от ЗМСМА, общинският съвет приема и изменя годишния бюджет на общината, осъществява контрол и приема отчета за изпълнението му. 
	На основание чл. 33, ал. 1, т. 3 от ЗМСМА, общинският съветник има право да участва в обсъждането и решаването на всички въпроси от компетентността на съвета.
	Съгласно чл. 34, ал. 1 и ал. 2 от ЗМСМА, общинският съветник получава възнаграждение за участието си в заседанията на общинския съвет и на неговите комисии. Размерът на възнаграждението се определя с решение на общинския съвет, прието с мнозинство повече от половината от общия брой съветници. Общият размер на възнаграждението на общинския съветник за един месец не може да бъде повече от 70 на сто от:
1. брутната работна заплата на председателя на общинския съвет за съответния месец - в общините с население над 100 000 души;
2. средната брутна работна заплата на общинската администрация за съответния месец - в общините с население до 100 000 души.
		В хода на административното производство, се установи, че на проведено заседание, обективирано в Протокол № 02 от 18.11.2019 г. на Общински съвет Б., Общинският съвет е приел Решение № 08 от същата дата, с което е определено възнаграждението на общинските съветници в Общински съвет Б., като размерът на възнаграждението се равнява на 30 % от средната брутна работна заплата на общинската администрация за съответния месец, съгласно чл. 34, ал. 2 от ЗМСМА.					
		Мирослава Димитрова, в качеството си на общински съветник в Общински съвет Б., за мандат 2019-2023 г., като е гласувала „за“ приемане на Решение 08 от 18.11.2019 г., по Протокол 02 от същата дата, е упражнила свое правомощие по служба, произтичащо от разпоредбата на чл. 33, ал. 1, т. 3 от ЗМСМА.  	
С приетата разпоредба на чл.37, ал.2 от ЗМСМА, обн. в ДВ, бр.70 от 2020 г., в сила от 07.08.2020 г., законодателят е приел, че „за общинския съветник, включително за Председателя на общинския съвет, не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на Председателя на общинския съвет и на общинските съветници“. По този начин законодателят по категоричен начин е изключил наличието на нарушение, съставляващо конфликт на интереси по отношение на общинските съветници и Председателите на общински съвети във връзка с упражнените от тях правомощия, свързани с гласуването на възнагражденията им, каквото е упражненото от Мирослава Димитрова правомощие, предмет на настоящото производство.
С разпоредбата на §5 от Преходните и заключителни разпоредби на Закона за изменение и допълнение на ЗМСМА, обн. в ДВ, бр.70 от 2020 г., в сила от 07.08.2020 г., законодателят е приел, че започнатите производства по установяване на несъвместимост или на конфликт на интереси за общински съветници, които не са приключили до влизане в сила на този закон, се приключат при условията на същия. 
Горното е основание Комисията да приеме, че при упражняване на правомощията си, свързани с участието в гласуването на възнаграждението на общинските съветници, по отношение на Мирослава Димитрова – общински съветник в Общински съвет – Б., не е налице нарушение по чл. 52 от ЗПКОНПИ.
Водена от горното и на основание чл. 74, ал. 1 и ал. 2 от ЗПКОНПИ във връзка с чл. 37, ал. 2 от ЗМСМА и във вр. с §5 от ПЗР на ЗМСМА, Комисията за противодействие на корупцията и за отнемане на незаконно придобитото имущество 

РЕШИ:

НЕ УСТАНОВЯВА конфликт на интереси по отношение на Мирослава Димитрова, ЕГН************** – общински съветник в Общински съвет – Б. и в това й качество лице, заемащо висша публична длъжност по чл. 6, ал. 1, т. 32 от ЗПКОНПИ, за това, че е участвала в заседание на Общински съвет – Б. на 18.11.2019 г. и е гласувала „за“ приемане на Решение № 08 по Протокол № 02 от 18.11.2019 г. относно определяне на възнаграждението на общинските съветници в Общински съвет Б..

Препис от решението да се изпрати на Окръжна прокуратура – В., с оглед преценка за реализиране на правомощията й по чл. 76, ал. 2 от ЗПКОНПИ. 

Препис от решението да се изпрати и на Мирослава Димитрова, общински съветник в Общински съвет – Б., на основание чл.75, т.1 от ЗПКОНПИ.



КОМИСИЯ:
	     
      ПРЕДСЕДАТЕЛ:……………/П/……………………./СОТИР ЦАЦАРОВ/

                  
      ЗАМЕСТНИК - ПРЕДСЕДАТЕЛ:……/П/……….../АНТОН СЛАВЧЕВ/

                  
      ЧЛЕН:………………….../П/…………....……………./ПЛАМЕН ЙОЦОВ/

